Il-Partit Nazzjonalista appella lill-Gvern Malti sabiex jippjana b'mod ċar għall-eventwalità ta' żieda fin-numru ta' refuġjati mill-Afganistan. Fi stqarrija l-PN qal li l-Gvern għandu minnufih isejjaħ għall-assistenza tal-Unjoni Ewropea, "qabel ikun tard wisq". Il-PN esprima s-solidarjetà sħiħa tiegħu mal-poplu Afgan. Il-Kelliem għall-Affarijiet Barranin u Ewropej Carm Mifsud Bonnici u s-Segretarju Internazzjonali tal-partit Roselyn Borg Knight qalu li huwa vitali li fil-jiem u l-ġimgħat li ġejjin il-komunità internazzjonali tkun koordintà u titkellem b'vuċi waħda. Il-PN wera tħassib dwar il-ksur tad-drittijiet tal-bniedem u l-abbużi li qed jiġu rrappurtati minn żoni fejn għaddej il-kunflitt bl-armi. Il-kelliema saħqu fuq il-bżonn ta' sforz diplomatiku internazzjonali biex mill-aktar fis fl-Afganistan Tirrenja l-paċi u s-sigurtà. Skont il-PN il-prijorità assoluta għandha tkun li tkun żgurata l-parteċipazzjoni ugwali u sħiħa tan-nisa u ta' gruppi oħra f'minoranzi fil-ħajja edukattiva, politika u soċjali ta' dan il-pajjiż. X'inhu jiġri fl-Afganistan? Ibieraħ bdiet era ġdida għan-nies tal-Afganistan, wara li t-Taliban ħa l-kontroll tal-pajjiż. Dan ġara wara li l-grupp ħa f'idejh il-belt kapitali Kabul. Xeni ta' paniku ddominaw fl-aħħar jumejn fl-ajruport ta' Kabul hekk kif residenti ddisprati qed jippruvaw jaħarbu wara l-ħtif tal-kapitali Afgana mit-Taliban. Aktar minn 60 pajjiż sejħu għal aktar sigurtà u ordni, u appellaw lit-Taliban biex ma jwaqqfu lil ħadd minn dawk li jixtiequ jitilqu mill-pajjiż. L-Istati Uniti u pajjiżi oħra bħalissa qed jgħaġġlu l-proċess biex jevakwaw ħaddiema u alleati li hemm fl-Afganistan. Xeni ta' biża' u paniku jiddominaw fl-Afganistan "Għandu jkun żgurat id-dħul sikur tar-refuġjati" – MOAS Fi stqarrija, l-organizzazzjoni umanitarja MOAS qalet li jeħtieġ tiġi żgurata s-sigurtà għall-persuni kollha li jixtiequ jitilqu mill-Afganistan. L-organizzazzjoni, li hija bbażata f'Malta, saħqet li l-Afganistan illum m'għadux post sikur fejn wieħed jista' jgħix. Il-MOAS qalu li, kif qed naraw fl-aħbarijiet li qed jaslulna f'dawn is-sigħat drammatiċi, madwar l-Afganistan bħalissa hemm paniku kbir. Il-MOAS talbet lill-gvernijiet tal-Unjoni Ewropea biex jiżguraw id-dħul sikur tar-refuġjati kollha Afgani. Huma talbu ukoll lill-gvern Amerikan u lill-pajjiżi alleati biex jilqgħu lil dawk kollha li ħadmu u għadhom jaħdmu, direttament jew indirettament, mal-koalizzjoni tal-Punent. L-organizzazjoni saħqet li jekk dan ma jiġrix bosta Afgani se jkunu mġiegħla jagħmlu vjaġġi perikolużi ħafna li jinvolvu jaqsmu muntanji u deżerti, u fruntieri. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_611ca45f8bdb9_rand.td-a-rec-img{text-align:left}.td_uid_3_611ca45f8bdb9_rand.td-a-rec-img img{margin:0 auto 0 0}